Dom Angela Kănčeva

Dom Angela Kănčeva () alebo Dom revolucionára Angela Kănčeva (), prípadne aj Múzejný dom Angela Kănčeva () je dom zo začiatku 19. storočia, ktorý sa nachádza v meste Triavna v Gabrovskej oblasti v severnom Bulharsku.

Stavba má pridelený štatút kultúrnej pamiatky národného významu Dom je jedným z desiatich objektov trevnenského Špecializovaného múzea rezbárskeho a zografského umenia. 

Je rodným domom bulharského revolucionára a spolubojovníka Vasila Levského, Angela Kănčeva. Je jedným z najstarších dochovaných domov v Triavne.

 Lokalita 
Dom Angela Kănčeva sa nachádza v historickej časti mesta Triavna na ulici „Angel Kănčev“ (, doslova ulica Angela Kănčeva) č. 39.

 Dejiny 
Dom bol postavený okolo roku 1805.

V roku 1850 sa v dome narodil Angel Kănčev, bulharský revolucionár a spolubojovník Vasila Levského. V dome žil do roku 1860, kedy sa jeho rodina presťahovala do Ruse.

V roku 1967 stavba získala štatút kultúrnej pamiatky národného významu Na dome sa v tomto roku takisto začali reštauračné práce, ktoré boli ukončené v roku 1969.

V roku 1970 bolo v dome otvorené múzeum.

Ďalšie reštauračné práce na budove prebehli v rokoch 2013 a 2015. 

 Charakteristika 
Pohľad na juhozápadný roh budovy|náhľad|vľavo
Dom Angela Kănčeva je charakteristickým predstaviteľom raného trevnenského dreveného domu. Tento typ domu sa staval v najväčšom počte predovšetkým v priebehu druhej štvrtiny 18. storočia.

Dom je dvojposchodový, postavený z konštrukcie z drevených trámov a dosiek. Skladá sa z prízemia a nadzemného obytného poschodia. Prízemie je s nadzemným poschodím spojené schodiskom. Zvonku je dom celý obložený drevenými doskami.

Kompozične je dom podobný Daskalovovmu domu v Triavne.  Narozdiel od Daskalovovho domu je však dom Angela Kănčeva drevený. Rovnako ako v Daskalovovom dome je aj tu nadzemné poschodie domu rozdelené na dve oddelené bytové jednotky, ktoré sú do jedného kompozičného celku spojené spoločným dlhým čardakom (odkrytý priestor pred miestnosťami v obrodeneckých domoch).

V prízemnej časti domu sa nachádzajú ďukian (druh obchodu so skladom v bulharských obrodeneckých domoch), tzv. kăšti (druh veľkej obytnej miestnosti s ohniskom v bulharských obrodeneckých domoch), tzv. soba (spálňa) a tzv. izba (pivnica).

Obytná jednotka, ktorá sa nachádza v južnom krídle nadzemnej časti budovy pozostáva z kăšti, soby a komory, obytná jednotka v severnom krídle pozostáva z kăšti, soby, kuchyne a ešte jednej malej miestnosti.

 Múzeum Angel-Kănčevov dom 
Múzeum Angel-Kănčevov dom () bolo v dome otvorené 4. októbra 1970. Dokumentárna časť expozície predstavuje život a činy revolucionára Angela Kănčeva. Ďalšia časť expozície mapuje a predstavuje účasť Trevnencov v národno-oslobodzovacích bojoch.

V roku 2018 bola expozícia obnovená.

 Štatút a dôvod pamiatkovej ochrany 
Kategória: kultúrna pamiatka národného významu, 

Rok vyhlásenia: 1967

Dôvod pamiatkovej ochrany: architektonicko-staviteľská hodnota stavby

Celý názov na zozname kultúrnych pamiatok: Kăšta na revoľucionera Angel Kănčev (, doslovne: Dom revolucionára Angela Kănčeva)

 Galéria 

 Referencie 

 Iné projekty 

Kategória:Stavby v Triavne
Kategória:Kultúrne pamiatky v Bulharsku
Kategória:Domy v Triavne
Kategória:Architektúra z 1805
Kategória:Múzeá v Bulharsku